## Pravilnik o obavljanju meteorološke službe na pomorskim brodovima

### NN 96/1996 (15.11.1996.), Pravilnik o obavljanju meteorološke službe na pomorskim brodovima

# **MINISTARSTVO POMORSTVA, PROMETA I VEZA**

Temeljem članka 1043. točke 34. Pomorskog zakonika ("Narodne novine",
br. 17/94, 74/94 i 43/96), ministar pomorstva, prometa i veza Republike
Hrvatske, donosi

## **PRAVILNIK**

### **O OBAVLJANJU METEOROLOŠKE SLUŽBE NA POMORSKIM BRODOVIMA**

Članak 1.

Obavljanje meteorološke službe obuhvaća:

a) mjerenja i opažanja pomorskih meteoroloških, oceanografskih elemenata
i pojava i onečišćenja mora;

b) vođenje Brodskog meteorološkog dnevnika;

c) predaju rezultata mjerenja i opažanja u propisanom obliku obalnoj
radijskoj postaji ili direktno Državnom hidrometeorološkom zavodu (u daljnjem
tekstu: DHMZ);

d) dostava Brodskih meteoroloških dnevnika i Brodskog meteorološkog
kontrolnika DHMZ-u;

e) prijam i uporaba potrebnih meteoroloških produkata na brodu;

Članak 2.

Brodovi se uključuju u Shemu Svjetske meteorološke organizacije dragovoljnog
mjerenja i opažanja na brodovima (u daljnjem tekstu: SDMOB).

Ministar pomorstva, prometa i veza određuje koji će brodovi biti uključeni
u SDMOB i u kojem će obimu obavljati meteorološka mjerenja i opažanja na
prijedlog ravnatelja DHMZ.

Način pomorskih meteoroloških mjerenja i opažanja na brodovima, njihovo
upisivanje u Brodski meteorološki dnevnik, šifriranje izvještaja i njegova
predaja obavlja se prema naputku kojeg donosi Ministarstvo pomorstva, prometa
i veza (u daljnjem tekstu: Ministarstvo).

Članak 3.

Brodovi uključeni u SDMOB, s obzirom na opremljenost instrumentima (mjerilima),
broj časnika palube i područje plovidbe, razvrstavaju se u tri skupine:

a) Odabrani brodovi su brodovi na kojima je uspostavljena odabrana brodska
meteorološka postaja, koji svoje izvještaje predaju kao potpuni izvještaj.

b) Dopunski brodovi su brodovi na kojima je uspostavljena dopunska brodska
meteorološka postaja, koji svoje izvještaje predaju kao skraćeni izvještaj.

c) Pomoćni brodovi su brodovi na kojima je uspostavljena pomoćna brodska
meteorološka postaja koji svoje izvještaje predaju kao skraćeni izvještaj
ili u obliku slobodnog teksta.

Članak 4.

Mjerenja i opažanja na brodovima obuhvaćaju sljedeće elemente:

a) vjetar (smjer i brzina):

b) atmosferski tlak;

c) tendencija tlaka;

d) karakteristika tendencije tlaka;

e) temperatura zraka;

f) temperatura mokrog termometra ili vlaga zraka;

g) površinska temperatura mora;

h) valovi (smjer, visina i period):

i) vidljivost;

j) sadašnje i prošlo vrijeme;

k) količina oblaka;

l) vrsta i visina podnice oblaka;

m) pozicija, kurs i brzina broda;

n) led na moru i/ili zaleđivanje na brodu;

o) posebne pojave (vrlo visoki valovi, jake morske struje, izvještaj
o skakavcima);

p) morske struje i batimetrijska mjerenja.

r) tlak, temperaturu i vlagu zraka, te smjer i brzinu vjetra po visini.

Članak 5.

Na odabranim brodovima površinska meteorološka mjerenja i opažanja obuhvaćaju
sve točke od a) do o) iz članka 4. ovoga Pravilnika.

Brodovi koji obavljaju i oceanografska mjerenja uključuju još i točku
p) iz članka 4. ovoga Pravilnika.

Brodovi koji obavljaju i visinska mjerenja uključuju i jedan ili više
parametara iz točke r) iz članka 4. ovoga Pravilnika.

Na dopunskim brodovima površinska meteorološka mjerenja i opažanja obuhvaćaju
točke a), b), e), od h) do l), n) i o) iz članka 4. ovoga Pravilnika.

Na pomoćnim brodovima površinska meteorološka mjerenja i opažanja obuhvaćaju
ograničen broj elemenata iz članka 4. ovoga Pravilnika.

Članak 6.

Odabrani brodovi za površinska mjerenja su opremljeni sljedećim instrumentima:

a) barometrom;

b) psihrometrom;

c) barografom;

d) termometrom za mjerenje temperature mora;

e) anemometrom.

Članak 7.

Dopunski i pomoćni brodovi su obvezno opremljeni barometrom i termometrom
za mjerenje temperature zraka, a mogu biti opremljeni i drugim instrumentima
iz članka 6. ovoga Pravilnika.

Članak 8.

DHMZ preporučuje potrebne standardne meteorološke instrumente, njihov
tip, kvalitetu i način postavljanja, prateći i primjenjujući razvoj meteorologije.

Troškove nabavke potrebnih standardnih instrumenata i uređaja, postavljanja
i održavanja snosi brodar.

Članak 9.

Instrumenti i uređaji koji se koriste za pomorska meteorološka mjerenja
i opažanja moraju biti tipno ispitani i ovjereni u skladu s propisima donesenim
na temelju Zakona o obavljanju poslova hidrometeorološke službe u Republici
Hrvatskoj, Zakona o mjeriteljskoj djelatnosti i Zakona o normizaciji.

Normizaciju i tipna ispitivanja instrumenata i uređaja za meteorološka
mjerenja i opažanja te izdavanja ovjernica obavlja Državni hidrometeorološki
zavod na temelju ovlaštenja Državnog zavoda za normizaciju i mjeriteljstvo.

Članak 10.

Svi brodovi uključeni u SDMOB u plovidbi i tijekom obavljanja tehničkih
radova (platforma za istraživanja i eksploataciju podmorja) obavljaju meteorološka
mjerenja i opažanja u glavnim standardnim terminima: 0000, 0600, 1200 i
1800 UTC. Svi odabrani brodovi kao i dopunski i pomoćni brodovi koje odredi
DHZM u dogovoru s brodarom, meteorološka mjerenja i opažanja u Jadranskom
moru obavljaju i u međuterminima: 0300, 0900, 1500 i 2100 UTC.

U nepovoljnim meteorološkim uvjetima, mjerenja i opažanja se obavljaju
i kad je brod usidren na otvorenom sidrištu.

Članak 11.

U slučaju nailaska broda na tropski ciklon (tropsku oluju) ili njihov
razvoj, vjetar jačine 10 ili više bofora za koji nije primljeno upozorenje
o oluji, temperaturu zraka ispod ledišta praćenu vjetrom olujne snage koji
uzrokuje opasno nagomilavanje leda na nadgrađima ili opasan led, zapovjednik
broda je dužan izvještajem o opasnosti na bilo koji način upozoriti brodove
u blizini i nadležno tijelo na kopnu s kojima može stupiti u vezu.

Članak 12.

U slučaju operacija traganja i spašavanja brodovi koji se nalaze u odgovorajućem
području, obavljat će meteorološka mjerenja i opažanja u obimu i dinamici
prema traženju DHMZ-a.

Članak 13.

U slučaju približavanja nepovoljnih meteoroloških prilika, brod koji
se zatekne u takvoj situaciji će mjerenja i opažanja obavljati češće, prema
traženju DHMZ-a.

Članak 14.

Rezultate mjerenja i opažanja brodovi iz članka 3. upisuju u Brodski
meteorološki dnevnik ili na odgovarajući magnetni medij, a vremenski izvještaj
predaju obalnoj radijskoj postaji ili direktno meteorološkoj službi, što
je moguće prije, ali ne kasnije od 12 sati, odnosno u području izuzetno
malog broja meteoroloških podataka sa brodova, ne kasnije od 24 sata nakon
obavljenog mjerenja i opažanja.

Odašiljanje meteoroloških izvještaja je besplatno kada se izvještaji
predaju prema propisima Međunarodne telekomunikacijske udruge odgovarajućim
obalnim radijskim postajama na propisan način.

Članak 15.

Pomorski meteorološki instruktor (u daljnjem tekstu: instruktor) nadzire
meteorološki rad na brodu i pruža potrebne instrukcije o obavljanju meteoroloških
mjerenja i opažanja, vođenju Brodskog meteorološkog dnevnika i predaji
izvještaja. Instruktor kontrolira meteorološke instrumente te osigurava
naputak za obavljanje meteoroloških mjerenja i opažanja.

Instruktor pregledava korištenje meteoroloških informacija na brodu,
pruža potrebne instrukcije s tim u svezi, opskrbljuje brod s najnovijom
prognozom vremena i ako je potrebno daje brodu potrebne klimatološke i
druge stručne informacije.

Ukoliko posjeta instruktora nije moguća, brod može putem nekog telekomunikacijskog
sustava zatražiti stručnu pomoć (specijaliziranu prognostičku ili klimatološku
informaciju ili kontrolu barometra).

Članak 16.

Inspekcijski nadzor nad provođenjem odredaba ovoga Pravilnika obavljaju
i inspektori sigurnosti plovidbe Ministarstva.

Članak 17.

Ako brod iz članka 3. ne pristane u luku u kojoj postoji organizirana
pomorska meteorološka služba, ispunjeni listovi Brodskog meteorološkog
dnevnika odnosno magnetni medij s podacima dostavljaju se pomorskoj meteorološkoj
službi putem pošte nakon završetka svakog tromjesečja.

Zajedno s Brodskim meteorološkim dnevnicima odnosno magnetnim medijem
s podacima dostavlja se i ispunjeni primjerak Brodskog meteorološkog kontrolnika.

Članak 18.

Ako je brod iz članka 3. ovoga Pravilnika propao, prodan ili se trajno
povuče iz plovidbe, brodar o tome odmah izvještava pomorsku meteorološku
službu, a ispunjeni listovi brodskog meteorološkog dnevnika ili odgovarajući
magnetni medij s podacima, zajedno s primjerkom Brodskog meteorološkog
kontrolnika dostavljaju se odmah DHMZ-u.

Članak 19.

Brodar je dužan DHMZ-u dostaviti sve tražene podatke o brodu koji je
uključen u SDMOB.

Članak 20.

Brodove iz članka 3. ovoga Pravilnika Ministarstvo
uvodi u Hrvatski popis odabranih, dopunskih i pomoćnih brodova, a podatke
o njima dostavlja DHMZ-u koji o tome izvješćuje Svjetsku meteorološku organizaciju
za izradu Međunarodnog popisa odabranih, dopunskih i pomoćnih brodova.

Članak 21.

Brodovi su dužni raspolagati najnovijim pomorskim meteorološkim prognostičkim
izvještajima, meteorološkim produktima i pomagalima značajnim za sigurnost
plovidbe.

Članak 22.

Novčanom kaznom u iznosu od 10.000 do 15.000 kuna kaznit će se za pomorski
prekršaj pravna osoba koja je brodar ako za brod ne posjeduje instrumente
iz članka 6. i 7. ovoga Pravilnika i ako za mjerenje koristi instrumente
koji nemaju ovjernicu iz članka 9. ovoga Pravilnika.

Za pomorski prekršaj iz stavka 1. ovoga članka kaznit će se u iznosu
od 2.000 do 5.000 kuna fizička osoba kao vlasnik broda kao i odgovorna
osoba u pravnoj osobi.

Članak 23.

Novčanom kaznom u iznosu od 2.000 do 5.000 kuna kaznit će se za pomorski
prekršaj zapovjednik broda ili osoba koja ga zamjenjuje ako se na brodu
ne obavljaju poslovi iz članaka 5., 10., 11., 12., 13. i 14. ovoga Pravilnika.

Stavak 1. ovog članka se neće primjenjivati ukoliko bi navedeni poslovi
ugrožavali sigurnost plovidbe.

Članak 24.

Ministar pomorstva, prometa i veza uz suglasnost ravnatelja DHMZ, u
roku od 6 mjeseci od dana stupanja na snagu ovoga Pravilnika, donijet će:

1. Naputak iz članka 2. ovoga Pravilnika;

2. Naputak o sadržaju i načinu vođenja popisa iz članka 20. ovoga Pravilnika.

Članak 25.

Ovaj Pravilnik stupa na snagu osmog dana od dana objave u "Narodnim
novinama".

Klasa: 011-01/96-02/30
Urbroj: 530-01-96-7
Zagreb, 7. studenoga 1996.

Ministar
**mr. Željko Lužavec,** v. r.

Pravilnik, NN 96/1996-1913